Kinders brand dood wyl ma glo in sjebien kuierTwee kinders het doodgebrand en ‘n derde het ernstige brandwonde opgedoen. (Foto: Ekurhuleni-nooddienste) Die verkoolde liggame van twee jong kinders is in ŉ hut by die Ramaphosa- informele nedersetting in Ekurhuleni gevind. William Ntladi, woordvoerder van die Ekurhuleni-nooddienste, het gesê reddingswerkers het vroegoggend ŉ noodoproep ontvang dat die huis aan die brand is. Bure het reeds begin om die vlamme te probeer blus. (Foto: Ekurhuleni-nooddienste) “Die brandweer het oorgeneem en nadat hulle die brand geblus het, het hulle op die verkoolde liggame van twee jong kinders afgekom. ŉ Derde kind het ernstige brandwonde opgedoen en is na die OR Tambo-gedenkhospitaal in Boksburg geneem,” het Ntladi gesê. Volgens inligting is die kinders op hul eie gelos terwyl die ma na ŉ nabygeleë sjebien is. Sy na ŉ soektog opgespoor en was glo onder die invloed van drank. Die vrou het sedertdien spoorloos verdwyn. Ntladi het gesê die polisie ondersoek die voorval.